b'\n_START_ARTICLE_\nBurren\n_START_SECTION_\nObseg\n_START_PARAGRAPH_\nMedtem ko se ime na splo\xc5\xa1no uporablja za apnen\xc4\x8dasto vi\xc5\xa1avje severozahodne grofije Clare, to\xc4\x8den obseg obmo\xc4\x8dja ni jasno opredeljen in se geolo\xc5\xa1ko \xc5\xa1iri v grofijo Galway. Omejujeta ga Atlantski ocean in zaliv Galway, sem pa spadajo tudi Aranski otoki. _NEWLINE_V skladu z eno od opredelitev se Burren razteza ju\xc5\xbeno do \xc4\x8drte obalnega letovi\xc5\xa1\xc4\x8da Lahinch do Corofina in je na vzhodu omejen s \xc4\x8drto pribli\xc5\xbeno od Kinvare do samostana Kilmacduagh blizu Gorta, kar vklju\xc4\x8duje mesto Ennistymon in Moherske klife._NEWLINE_Program Burren na primer opredeljuje regijo tako, da se razteza v planote Gort, ki med drugim zajema park Coole in presihajo\xc4\x8da jezera (turlough) okoli njega, na jugu pa se razteza do Ruana in Crusheena, na jugozahodu meji na Doolin, Lisdoonvarno, Kilfenoro in Corofin._NEWLINE_Tako se navedena velikost Burrna giblje med okoli 250 kvadratnih kilometrov (osrednji del izpostavljenega apnenca) do 360 kvadratnih kilometrov (vsi predeli apnenca) in 560 kvadratnih kilometrov (s pribli\xc5\xbeno 200 kvadratnih kilometrov ni\xc5\xbeavja). Pribli\xc5\xbeno 60\xc2\xa0% vi\xc5\xa1avja ima tlak iz apnenca.\n_START_SECTION_\nPodnebje\n_START_PARAGRAPH_\nBurren ima nenavadno zmerno podnebje za zahodno Irsko. Povpre\xc4\x8dne temperature so od 15 \xc2\xb0C v juliju, 4 do 6 \xc2\xb0C januarja, medtem ko temperatura tal obi\xc4\x8dajno ni ni\xc5\xbeja kot 6 \xc2\xb0C (razen konec leta 2010, ko je bilo dalj\xc5\xa1e obdobje snega). Ker trava raste, ko se temperatura dvigne nad 6 \xc2\xb0C, to pomeni, da ima Burren (kot sosednji Aranski otoki) enega najdalj\xc5\xa1ih letnih \xc4\x8dasov na Irskem ali v Veliki Britaniji, zato  je tu pestra in bogata rast rastlin._NEWLINE_Obmo\xc4\x8dje ima pribli\xc5\xbeno 1525 milimetrov letnih koli\xc4\x8din padavin (ve\xc4\x8d kot dvakrat ve\xc4\x8d kot v vzhodni Irski) s povpre\xc4\x8dno stopnjo nad 160 milimetrov mese\xc4\x8dno od oktobra do januarja._NEWLINE_Konec maja je najbolj son\xc4\x8dno, pa tudi najprimernej\xc5\xa1e obdobje za ogled cvetja s svi\xc5\xa1\xc4\x8di in velesami._NEWLINE_Edmund Ludlow je med boji proti gverilcem v Burrnu leta 1651/52 izjavil: (Burren) je de\xc5\xbeela, v kateri ni dovolj vode za utopitev \xc4\x8dloveka, ni dovolj lesa, da bi ga obesili, niti zemlje, da bi ga pokopali ... ... in vendar je njihovo govedo zelo debelo, saj je trava, ki raste na tej zemlji med skalami, ki so iz apnenca, zelo sladka in hranljiva.\n_START_SECTION_\nKvartar\n_START_PARAGRAPH_\nV poznej\xc5\xa1em kvartarnem obdobju (z za\xc4\x8detkom pred milijonom let) je nastala ve\xc4\x8dja denudacija. Ledeniki so se po regiji ve\xc4\x8dkrat \xc5\xa1irili in se umikali. Od zadnjih dveh obdobij je bila prva izrazitej\xc5\xa1a in je zajela ves Burren. Zadnja rast ledenega pokrova je bila bolj omejena in je vplivala samo na vzhodni Burren._NEWLINE_Posledica tega je, da je Burren med najbolj\xc5\xa1imi primeri ledeni\xc5\xa1ko preoblikovane kra\xc5\xa1ke pokrajine na svetu. U\xc4\x8dinki zadnjega ledeni\xc5\xa1kega obdobja (Midlandian) so najbolj dokazljivi, saj je led med to poledenitvijo prekrival Burren. U\xc4\x8dinek zgodnej\xc5\xa1e zakrasitve (erozija raztapljanja) je bil odpravljen z zadnjo ledeno dobo. Kakr\xc5\xa1na koli povr\xc5\xa1inska zakraselost, ki jo je zdaj videti, je nastala pred pribli\xc5\xbeno 10.000 leti in burrenski kras je geolo\xc5\xa1ko zelo mlad._NEWLINE_Procesi raztapljanja so raz\xc5\xa1irili in poglobili \xc5\xa1kraplje apnen\xc4\x8dastega tlaka. Obstoje\xc4\x8de linije stikali\xc5\xa1\xc4\x8d v skali (vertikalne razpoke) prispevajo k nastanku obse\xc5\xbenih razpok, lo\xc4\x8denih s \xc5\xa1krapljami. Zakrasela formacija olaj\xc5\xa1a nastanek podzemne drena\xc5\xbee. Ta je ustvarila \xc5\xa1tevilne jamske sisteme, od katerih je bilo raziskanih ve\xc4\x8d kot 50 kilometrov. Najdostopnej\xc5\xa1a je jama Aillwee._NEWLINE_Zaradi omenjenih procesov je v regiji zelo malo trajnih povr\xc5\xa1inskih rek. Caher, ki te\xc4\x8de v morje pri Fanoru, je ena najbolj stabilnih. Nekatere velike doline, ki ve\xc4\x8dinoma te\xc4\x8dejo v smeri jug proti severu, so \xc5\xa1e danes vidne in so ostanki predglacialnih re\xc4\x8dnih dolin. Reke so izginile s povr\xc5\xa1ine, ko so bile zgornje plasti kamna odstranjene._NEWLINE_Druge zna\xc4\x8dilne lastnosti Burrna so zaprte pribli\xc5\xbeno okrogle depresije brez povr\xc5\xa1inskih odprtin za vodo (imenovane polje). Okoli 100 jih obstaja, ve\xc4\x8dinoma so v vzhodnem Burrnu. Najopaznej\xc5\xa1a so polja Kilcorney, Poulawilan, Caherconnel in Carran, ki se obi\xc4\x8dajno raztezajo od severovzhoda do jugozahoda. Najve\xc4\x8dja je depresija Carran, dolga ve\xc4\x8d kot dve milji, \xc5\xa1iroke miljo in globoka ve\xc4\x8d kot 200 \xc4\x8devljev. Tu so predglacialne reke na obmo\xc4\x8dju najprej erodirale zgornje plasti in za\xc4\x8dele raztapljati izpostavljeni apnenec. Nastalo je nekaj manj\xc5\xa1ih jam (na primer Glen Clab)._NEWLINE_Ledeniki so na tlaku odlagali tudi \xc5\xa1tevilne granitne in apnen\xc4\x8daste balvane. V\xc4\x8dasih so bili na drugi strani zaliva Galway. Granitni balvani so ve\xc4\x8dinoma na severu Burrna. Zadnji ledeni pokrov je pri\xc5\xa1el s severovzhoda in ve\xc4\x8dinoma odlagal apnen\xc4\x8daste balvane. Na gri\xc4\x8du Slieve Elva so danes vidni na nadmorskih vi\xc5\xa1inah do 300 metrov. Zna\xc4\x8dilno terasiranje hribov je nastalo, ko so se navpi\xc4\x8dni sklepi izsu\xc5\xa1ili in so veliki bloki apnenca razpadli ter bili dodatno erodirani. _NEWLINE_Proti koncu ledene dobe so se ledeniki za nekaj \xc4\x8dasa kon\xc4\x8dali v Fanoru. Takrat sta se gri\xc4\x8du Slieve Elva in Knockauns dvignila nad okoli\xc5\xa1kimi ledenimi polji. Doline, ki so obrnjene proti zalivu Galway, so se mo\xc4\x8dno raz\xc5\xa1irile zaradi delovanja ledu, najprej ko se je led preselil ju\xc5\xbeno od Connemare in potem ko je ledeni\xc5\xa1ka voda iskala odtok. Ko se je led kon\xc4\x8dno umaknil, je  zapustil moreno v dolinah in zna\xc4\x8dilne drumline (ve\xc4\x8dina jih je na vrhu skrilavca in pe\xc5\xa1\xc4\x8denjaka na jugu). Dolina Caher je bila skoraj zadu\xc5\xa1ena z odlo\xc5\xbeenim peskom in kamenjem, prav tako pa se je naslanjal proti zahodnim pobo\xc4\x8djem Slieve Elve. Ta za\xc5\xa1\xc4\x8ditni sloj sedimenta je znova omogo\xc4\x8dil, da so mo\xc5\xbeni lokalni povr\xc5\xa1inski tokovi._NEWLINE_Danes je najvi\xc5\xa1ja to\xc4\x8dka vi\xc5\xa1avja na gri\xc4\x8du Slieve Elva, ki je pokrit s skrilavcem, 345 metrov nad morsko gladino.\n_START_SECTION_\nTip pokrajine in habitati\n_START_PARAGRAPH_\nPoleg tlaka iz apnenca so pomembnej\xc5\xa1i pokrajinski tipi, ki zagotavljajo habitate za rastlinstvo in \xc5\xbeivalstvo, med njimi apnen\xc4\x8daste resave, suhi apnen\xc4\x8dasti travniki, apnen\xc4\x8dasti (kalcinirani ali okameneli) izviri, presihajo\xc4\x8da vodna telesa, ki se imenujejo turloughs, barja, trsti\xc4\x8devje, jezera, mokri travniki, grmi\xc4\x8devje in svetel gozd ter nevtralni in izbolj\xc5\xa1ani travniki.\n_START_SECTION_\nRastlinstvo\n_START_PARAGRAPH_\nBurren je znan po svoji izjemni sestavi rastlin in \xc5\xbeivali, tu raste ve\xc4\x8d kot 70\xc2\xa0% irskih vrst ro\xc5\xbe.  Obmo\xc4\x8dje zaradi nenavadnega okolja omogo\xc4\x8da rast arkti\xc4\x8dnim, sredozemskim in alpskim rastlinam._NEWLINE_\xc5\xa0tevilne so redke irske vrste, od katerih so nekatere endemi\xc4\x8dne. Druge se pojavljajo na podobnih kra\xc5\xa1kih obmo\xc4\x8djih v zahodni Irski. Zna\xc4\x8dilne rastline so trava bilnica (Festuca indigesta), ki so jo videli leta 1949, Arenaria norvegica pa je bila ozna\xc4\x8dena le enkrat, leta 1961. Dve od 24 vrst regratov, najdenih tukaj, sta prakti\xc4\x8dno edinstveni za Burren. 23 od 28 vrst kukavi\xc4\x8devk, najdenih na Irskem, raste v Burrnu, vklju\xc4\x8dno s Fuchsovo prstasto kukavico (Dactylorhiza fuchsii subsp. Okellyi). _NEWLINE_\xc5\xa0kraplje (razpoke v apnencu) zagotavljajo vla\xc5\xbeno zavetje, ki omogo\xc4\x8da rast \xc5\xa1tevilnim rastlinam, vklju\xc4\x8dno s pritlikavim grmi\xc4\x8devjem. Kjer je povr\xc5\xa1ina apnen\xc4\x8dastega tlaka razbita v gramozu, je mogo\xc4\x8de najti veliko trdnej\xc5\xa1ih arkti\xc4\x8dnih ali alpskih rastlin, medtem ko je apnen\xc4\x8dast tlak, ki je pokrit s tanko plastjo zemlje, pora\xc5\xa1\xc4\x8den s travo in zelnatimi rastlinami. Med cvetjem je znan spomladanski svi\xc5\xa1\xc4\x8d, alpska rastlina s svetlo modrimi cvetovi, ki jih dr\xc5\xbeavna turisti\xc4\x8dna organizacija Failte Ireland uporablja kot simbol za obmo\xc4\x8dje. Tu so \xc5\xa1e irske orhideje (Neotinea intacta) in krvavorde\xc4\x8da krvomo\xc4\x8dnica (Geranium sanguineum). Med \xc5\xa1tevilnimi drugimi cvetovi so piramidasti pilovec (Anacamptis pyramidalis), Platanthera chlorantha, Neotinea maculata in alpska velesa (Dryas octopetala). V apnen\xc4\x8dastih \xc5\xa1krapljah je okoli 24 vrst praproti, kot so sredozemski venerini laski (Adiantum capillus-veneris)._NEWLINE_Kisloljubne rastline, kot je jesenska vresa (Calluna), rastejo dobro na obli\xc5\xbeih kisle \xc5\xa1ote, ki jo u\xc4\x8dinkovito izolira od apnen\xc4\x8deve podlage.\n_START_SECTION_\n\xc5\xbdivalstvo\n_START_PARAGRAPH_\nMed ve\xc4\x8d kot 30 vrstami metuljev in ve\xc5\xa1\xc4\x8d, najdenih na Irskem, le dveh ni v Burrnu. Pomembni insekti so metulji: pomladni tratar (Boloria euphrosyne), Thecla betulae, travni\xc5\xa1ki postavne\xc5\xbe (Euphydryas aurinia) in navadni frfotav\xc4\x8dek (Leptidea sinapis); ve\xc5\xa1\xc4\x8de, (Calamia tridens, ki je samo tu na Irskem), Gnophos dumetata in Zygaena purpuralis; trepetavke Doros profuges in vodni hro\xc5\xa1\xc4\x8d Ochthebius nilssoni. Ta zadnja vrsta je znana na samo petih krajih na svetu, na severu \xc5\xa0vedske in na \xc5\xa1tirih lapornih jezerih v Burrnu._NEWLINE_Burren je eno glavnih vzrejnih obmo\xc4\x8dij na Irskem za kuno zlatico. Tu so tudi jazbeci, lisice in hermelini. Na pobo\xc4\x8djih Burrna so \xc4\x8drede divjih koz. _NEWLINE_Vseh sedem vrst netopirjev na Irskem je mogo\xc4\x8de najti v Burrnu._NEWLINE_Evrazijska vidra \xc5\xbeivi vzdol\xc5\xbe obale, tudi sivi tjulnji, rjave pliskavke, delfini in morski psi, ki so lahko predvsem pri Black Head in na razli\xc4\x8dnih predelih Moherskih klifov._NEWLINE_V Burrnu je tudi veliko vrst ptic: vrana in krokar, sokol selec, postovka, razli\xc4\x8dni galebi, navadna lumna, mala njorka, viharniki, mormoni in vranjek.\n_START_SECTION_\nPrazgodovina\n_START_PARAGRAPH_\nAnaliza cvetnega prahu ka\xc5\xbee, da je bil v mezolitiku med 8000 in 7000 pr. n. \xc5\xa1t. Burren videti povsem druga\xc4\x8de kot danes, pri \xc4\x8demer je bila ve\xc4\x8dina vi\xc5\xa1avja pokrita z me\xc5\xa1anico listavcev, borovcev in tise. Ni \xc5\xa1e jasnih dokazov o mezolitskih naseljih na tem obmo\xc4\x8dju. Na obrobju regije, blizu jezera Inchiquin in v tako imenovani Doolin Axe Factory, so odkrili kamnite predmete, ki  lahko izvirajo iz mezolitika. So pa v neolitiku okoli 4000 pr. n. \xc5\xa1t. naseljenci za\xc4\x8deli spreminjati pokrajino s kr\xc4\x8denjem gozdov, verjetno s \xc4\x8dezmerno pa\xc5\xa1o in po\xc5\xbeiganjem ter z gradnjo kamnitih zidov. Ti ljudje so prav tako gradili megalite, kot je portalna grobnica Poulnabronski dolmen, ter kraljeve grobnice v Teergoneanu (blizu Doolina) in Ballyganner (blizu Noughavala). Na obmo\xc4\x8dju Burrna je pribli\xc5\xbeno 70 megalitskih grobnic, ve\xc4\x8d kot polovica vseh teh struktur v Claru.  _NEWLINE_Naj\xc5\xa1tevilnej\xc5\xa1a vrsta prazgodovinskih struktur (razen kamnitih zidov) v Burrnu je poznoneolitski/  zgodnjebronasti grob, ki je datiran v obdobje 2500\xe2\x88\x922000 pr. n. \xc5\xa1t. Takih je na tem obmo\xc4\x8dju okoli 90\xc2\xa0%. Veliko jih je na Roughan Hillu v bli\xc5\xbeini Kilnaboya, v Parknabinnii in Creevaghu. Druge so v Gleninsheenu, Berneensu (Rathborney) in Poulaphuci (Carran). Veliki kamniti kupi so na \xc5\xa1tevilnih gri\xc4\x8dih, kot je Poulawack Cairn, in prav tako izvirajo iz tega obdobja._NEWLINE_Gospodarstvo v tistem \xc4\x8dasu je verjetno temeljilo na pastirskem kmetijstvu v precej manj\xc5\xa1ih skupinah. Kot je \xc5\xa1e danes, je bilo govedo pozimi preseljeno v gorske lope, kar omogo\xc4\x8da letno pa\xc5\xa1o._NEWLINE_Dokaze o kulturi zvon\xc4\x8dastih \xc4\x8da\xc5\xa1 so na\xc5\xa1li na Roughan Hillu, a na splo\xc5\xa1no je bilo najdenih nekaj znakov dejanskih naselij neolitskih ljudi. Morda je to posledica tega, da so bile njihove strukture slabo zgrajene (iz lesa ali drugih nestalnih vrst materiala)._NEWLINE_Med bronasto dobo so doma\xc4\x8dini zgradili veliko fulachtai fiadh \xe2\x80\x93 ognji\xc5\xa1\xc4\x8d, ve\xc4\x8d kot 300 ostankov je ohranjenih v regiji. Njihova natan\xc4\x8dna vloga \xc5\xa1e vedno ni znana, vendar so verjetno na njih z ognjem segrevali vodo za kuhanje, pivovarstvo ali kopanje._NEWLINE_V nasprotju s koli\xc4\x8dino najdenih arheolo\xc5\xa1kih dokazov se je prebivalstvo Burrna verjetno ob\xc4\x8dutno zmanj\xc5\xa1alo med poznim neolitikom in ob koncu bronaste dobe. To je bilo verjetno v glavnem posledica sprememb v podnebju, morda povezano z vulkanskim izbruhom, znanim kot Hekla 4. Ob koncu 3. tiso\xc4\x8dletja pr. n. \xc5\xa1t. so padle temperature in podnebje je postalo bolj neugodno. Mo\xc4\x8dne padavine so povzro\xc4\x8dale resno erozijo tal v gorskih obmo\xc4\x8djih. So dokazi, da je bila v srednji in pozni bronasti dobi ve\xc4\x8dina talnega pokrova nad apnen\xc4\x8dastim krasom dejansko odstranjena. To zmanj\xc5\xa1anje povr\xc5\xa1ine plodnih zemlji\xc5\xa1\xc4\x8d je pritiskalo na \xc5\xa1tevilo prebivalcev. Gradnja novih kamnitih zidov se je v glavnem kon\xc4\x8dala \xe2\x88\x92 obstaja vrzel o gradnji med poznim neolitikom/zgodnjo bronasto dobo in zgodnjim kr\xc5\xa1\xc4\x8danskim obdobjem. Do konca bronaste dobe je bilo vi\xc5\xa1avje v glavnem izpraznjeno._NEWLINE_Kljub temu pa sta najdba na severu hriba Mooghaun v bli\xc5\xbeini mesta Newmarket-on-Fergus, odkritje zlate bronastodobne ovratnice v mestecu Gleninsheen dokazala, da je tu (vsaj za\xc4\x8dasno) \xc5\xbeivela dru\xc5\xbeba iz pozne bronaste dobe, ki je bila bogata, mobilna in dobro povezana s trgovskimi mre\xc5\xbeami drugih regij._NEWLINE_Podobno kot v mnogih krajih Irske so \xc5\xbeeleznodobne lokacije redke. To je lahko posledica uporabe bivali\xc5\xa1\xc4\x8d, ki niso pustila trajnih sledi (lesene stavbe ali celo \xc5\xa1otori). Nekatere okrogle strukture lahko imajo dejansko izvor v \xc5\xbeelezni dobi, vendar pa je bilo malo izkopanih. Tiste, ki so jih raziskovali, kot so Cahercommaun, Caherconnel, Cahermore ali Ballyallaban, veljajo za zgodnje srednjeve\xc5\xa1ke ali poznej\xc5\xa1e. Velik zagoneten Turlough Hill (Oughtmama) je lahko \xc5\xbeeleznodoben ali zgodnej\xc5\xa1i. Posamezne regionalne ugotovitve tega obdobja so omejene na nekaj bronastih konjskih uzd, ki so bile odkrite blizu Corofina in Ballyalla (Kilshanny).\n_START_SECTION_\nSrednji vek\n_START_PARAGRAPH_\nV \xc5\xbeelezni dobi in v zgodnjih srednjeve\xc5\xa1kih \xc4\x8dasih je regijo nadzirala dru\xc5\xbeina ali pleme, znano kot Corco Modhruadh, kar pomeni "seme" ali "ljudje iz Modhruada". V tistem \xc4\x8dasu so bili eno od desetine manj\xc5\xa1ih plemen na tem obmo\xc4\x8dju, ki so zasedli manj\xc5\xa1e obmo\xc4\x8dje (tuath) in so se  dru\xc5\xbeili na skupnih rodovnih sre\xc4\x8danjih ali praznovanjih mitov. Do prihoda kr\xc5\xa1\xc4\x8danstva se je njihovo ozemlje nekoliko zmanj\xc5\xa1alo, kar je kasneje postalo baronija Burren in Corcomroe, pa tudi nekateri deli baronije Inonyquin._NEWLINE_V 5. in 6. stoletju je regiji z Aranskih otokov vladala E\xc3\xb3ganacht \xc3\x81rann, nepomembna veja dinastije E\xc3\xb3ganacht iz Munsterja._NEWLINE_Zgodovina teh let je negotova, toda po padcu E\xc3\xb3ganachta \xc3\x81rann je lokalni Corco Modhruadh verjetno pri\xc5\xa1el pod nadzor U\xc3\xad Fiachrach Aidhne, plemena iz dana\xc5\xa1njega ju\xc5\xbenega Galwaya, ki je uspevalo v 7. stoletju. Lokalna plemena so bila nato verjetno podrejena E\xc3\xb3ganacht Locha L\xc3\xa9iunu, dokler njihov vpliv ni upadel v za\xc4\x8detku 9. stoletja. Ali je Corco Modhruadh \xc5\xa1e vedno obstajal kot posebna skupina, je negotovo, saj sta si bila s sosedi Corcu Baiscindi morda enakovredna ali so ju osvojili D\xc3\xa9isi Tuisceart iz vzhodnega Clara, ki je leta 744 zmagal v mo\xc4\x8dni bitki proti Corco Modhruadhu. Do 9. stoletja je bil Corco Modhruadh odrinjen v Burrensko vi\xc5\xa1avje._NEWLINE_Obmo\xc4\x8dje Burrna je pomembno zaradi ve\xc4\x8d verjetnih "zgodnjih" (npr. pred 12. stoletjem) cerkvenih ali samostanskih lokacij. Med njimi so Kilfenora, Kilnaboy, Temple Cronan in cerkve Oughtmama. \xc5\xa0ir\xc5\xa1e obmo\xc4\x8dje Burrna bi vklju\xc4\x8devalo tudi samostan Dysert O\'Dea blizu Corofina in Kilmacduagha. Veliko  trdnjav (cashel), od katerih je bilo skoraj 500 odkritih v Burrnu (od pribli\xc5\xbeno 45.000 na Irskem), nakazuje tudi prisotnost precej\xc5\xa1njega (zgodnjega) srednjeve\xc5\xa1kega prebivalstva, ki je te cerkve vzdr\xc5\xbeevalo in uporabljalo._NEWLINE_Ob koncu prvega tiso\xc4\x8dletja se je ljudstvo D\xc3\xa1l gCais raz\xc5\xa1irilo v regijo kljub uporu prvotnih dru\xc5\xbein U\xc3\xad Lochlainn in O\'Conor. Kasnej\xc5\xa1a regionalna prevladujo\xc4\x8da dinastija O\'Brien je sledila njihovemu izvoru. Dokazi o Vikingih v regiji niso zadovoljivi. Naselili so se v Limericku, vendar so v Burrnu na\xc5\xa1li samo nekaj predmetov skandinavskega oblikovanja, ki so bili ve\xc4\x8dinoma iz Cahercommauna, ki je bil takrat glavni izdelovalec volne. Vikin\xc5\xa1ka pu\xc5\xa1\xc4\x8dica je bila najdena v okrogli strukturi, v bli\xc5\xbenji jami Glencurran pa je bila odkrita vikin\xc5\xa1ka ogrlica (verjetno iz leta 820 do 850). _NEWLINE_Konec 12. ali v zgodnjem 13. stoletju so na obmo\xc4\x8dje pri\xc5\xa1li cistercijanski menihi in ustanovili opatijo Sancta Maria de Petra Fertili (Sveta Marija na rodovitni skali), zdaj znana kot Corcomroe._NEWLINE_V 12. stoletju je bilo obmo\xc4\x8dje Corco Modhruadh/Corcomroe razdeljeno v novo ustanovljeno kilfenorsko \xc5\xa1kofijo, 13 \xc5\xbeupnij, cerkev v Kilfenori pa je postala stolnica._NEWLINE_Tudi v 12. stoletju je bilo obmo\xc4\x8dje Corcomroe razdeljeno za upravne namene v dve: Corco Modhruadh Iartharach (zahodni Corcomroe) in Corco Modhruadh Oirthearach (vzhodni Corcomroe), znan tudi pod imenom Boireann, ki je v poznem 16. stoletju postal angle\xc5\xa1ka upravna baronija Corcomroe in Burren._NEWLINE_Konec srednjega veka je bila te\xc5\xbeka doba za ljudi na tem obmo\xc4\x8dju. Podobno kot v Evropi je regija trpela zaradi velike lakote (1315\xe2\x88\x9217) in \xc4\x8drne smrti. Poleg tega je so se spopadali gelski gospodarji zaradi dru\xc5\xbebenogospodarskega nazadovanja regije. To se je kazalo tudi v regionalni prekinitvi velikih gradbenih projektov v 13. in 14. stoletju.\n_START_SECTION_\nZgodnja moderna doba\n_START_PARAGRAPH_\nDolgo \xc4\x8dasa niso anglonormanski vdori na Irsko posebej vplivali na regijo. \xc5\xbde med bitko pri Dysert O\'Dea leta 1318 so se nekateri lokalni klani povezali, da bi la\xc5\xbeje premagali normansko vojsko, ki jo je vodil Richard de Clare. Ljudje in njihovi vladarji so tako \xc5\xa1e naprej \xc5\xbeiveli v utrjenih hi\xc5\xa1ah, pogosto v trdnjavah, in ve\xc4\x8dinoma ohranjali svojo gelsko kulturo. Znana je zgodnjeirska pravna \xc5\xa1ola v O\'Davoransu pri Cahermacnaghtnu ali MacClancys v Doolinu. _NEWLINE_\xc5\xa0ele v 15. in 16. stoletju so postali stanovanjski stolpi, kot so vidni danes pri gradovih Newtown, Shanmuckinish, Doonagore ali Ballinalacken, raz\xc5\xa1irjeni. Normanskih gradov, kot je grad v Quinu, v Burrnu ni bilo. T. J. Westropp je pre\xc5\xa1teval ostanke okrog 70 stolpov v baronijah Inchiquin, Corcomroe in Burren, od katerih jih je v slednjem 21. Samo pribli\xc5\xbeno polovica se je ohranila v 21. stoletju. Porazdelitev stanovanjskih stolpov ka\xc5\xbee, da so bili zgrajeni blizu meja baronij, ki so predstavljale tudi meje ozemelj, ki so jih nadzirali klani ali dru\xc5\xbeine. 11 od 21 stolpov v baroniji Burren je 1 km od svojih meja. _NEWLINE_Klan O\'Loughlin (\xc3\x93 Lochlainn) je vladal Boireannu do sredine 17. stoletja iz svojega glavnega doma na gradu Gregans (stanovanjski stolp). Vodja dru\xc5\xbeine je bil pozneje znan kot burrenski princ (Prince of Burren). \xc4\x8clani klana so bili pokopani v dru\xc5\xbeinski grobnici ob oltarju samostana Corcomroe. Njihovi sorodniki, O\'Conorji (\xc3\x93 Conchubhair), so vladali Corcu Modhruadh Iartharach iz gradu Dough v bli\xc5\xbeini Liscannorja. Vasi in mesta, ki jih najdemo na srednjeve\xc5\xa1kem ozemlju Boireanna, so Lisdoonvarna, Ballyvaughan, New Quay (Newquay) / Burrin (Burren), Noughaval, Bealaclugga (Bellharbour), Carron in Fanore/Craggagh._NEWLINE_Oba klana sta bila nazadnje pod O\'Brieni, vladarji Thomonda. \xc5\xa0e posebej na jugozahodu so O\'Brieni v\xc4\x8dasih raz\xc5\xa1irili svoj neposredni vpliv, prevzeli hi\xc5\xa1e in ozemlja zase. Nadzorovali so gradove v Dromolandu in Leamanehu, kasneje pa so postali baroni Inchiquin.\n_START_SECTION_\nKultura\n_START_PARAGRAPH_\nBurren ima dolgo zgodovino tradicionalne irske glasbe. Zlasti je znana po zahodnoclarskem na\xc4\x8dinu (West Clare Style) igranja na koncertino (vrsta harmonike) in glasbenih festivalih v Doolinu in Corofinu. Obmo\xc4\x8dje ima tudi dolgo zgodovino kot vir umetni\xc5\xa1kega navdiha in je gostilo \xc5\xa1tevilne umetni\xc5\xa1ke galerije._NEWLINE_Burren je navdihnil \xc5\xa1tevilne knjige, ki jih pogosto spremlja obse\xc5\xbena ilustracija krajine. V seriji detektivskih izmi\xc5\xa1ljenih romanov, ki jih je napisala Cora Harrison, nastopa Burrensov razsodnik (brehon) (izmi\xc5\xa1ljen) v zgodnjih 1500-ih, ko je obmo\xc4\x8dje \xc5\xa1e vedno obstajalo kot lo\xc4\x8dena gelska uprava.\n_START_SECTION_\nGospodarstvo\n_START_PARAGRAPH_\nVodilni gospodarski dejavnosti v Burrnu sta kmetijstvo in turizem.\n_START_SECTION_\nTurizem\n_START_PARAGRAPH_\nBurren ima sloves na Irskem predvsem zaradi Moherskih klifov, pa tudi zaradi velikih jam, dolmenov, kot je poulnabronski, in drugih prazgodovinskih znamenitosti ter centrov kulturnih dejavnosti. Imajo vrsto hotelov, hostlov in preno\xc4\x8di\xc5\xa1\xc4\x8d z zajtrkom ter drugih ponudnikov nastanitev._NEWLINE_Turizem je izziv na tako okoljsko ob\xc4\x8dutljivem obmo\xc4\x8dju, saj ustvarja predvsem sezonsko zaposlenost, pri \xc4\x8demer veliko doma\xc4\x8dih hi\xc5\xa1 uporabljajo le poleti in s tem dodatno obremenjujejo okoljske vire, tako da se \xc5\xa1e poslab\xc5\xa1a u\xc4\x8dinek pove\xc4\x8danja \xc5\xa1tevila hi\xc5\xa1 na nekaterih obmo\xc4\x8djih v zadnjih desetletjih. Prav tako so se pojavile skrbi zaradi dnevnega turizma, zlasti z avtobusi, v nasprotju s turisti, ki prebivajo \xc4\x8dez no\xc4\x8d, kar ustvarja precej ve\xc4\x8d prihodkov.\n_START_SECTION_\nEkoturizem\n_START_PARAGRAPH_\nEkoturizem je pomemben dejavnik v Burrnu, sodeluje veliko organizacij, tudi burrensko omre\xc5\xbeje za ekoturizem. Klju\xc4\x8dni cilj je varovanje ranljive pokrajine, hkrati pa zagotoviti, da bodo imeli lokalni prebivalci po\xc5\xa1ten dohodek in da se bodo lahko spoprijeli z ve\xc4\x8d obiskovalci. Trajnostni ekoturizem in neodvisno izdajanje potrdil podjetjem za ekoturizem sta temu namenjena.\n_START_SECTION_\nGastronomija\n_START_PARAGRAPH_\nBurren Food Trail \xe2\x80\x93 gastronomska pot je bila odprta leta 2013 in ima ve\xc4\x8d kot 20 \xc4\x8dlanov, ki ponujajo gostoljubnost in/ali izdelke za hrano in pija\xc4\x8do. Pot je leta 2015 dobila irsko nagrado na evropskem nate\xc4\x8daju za odli\xc4\x8dnost \xe2\x88\x92 turizem in lokalno gastronomsko tekmovanje. V povezavi s hrano so organizirani dogodki, kot sta festival Slow Food in Food Fayre. Food Fayre je del festivala Winterage ob oktobrskem ljudskem prazniku, ki ga organizirata burrensko omre\xc5\xbeje za ekoturizem in posebna skupina. Leta 2017 je bil \xc5\xbee \xc5\xa1esti\xc4\x8d.\n_START_SECTION_\nKmetijstvo\n_START_PARAGRAPH_\nZaradi podnebja, pokrajine ter tehnik, ki so se razvile v tiso\xc4\x8dih letih, ima Burren zgodovino plodovite kmetijske krajine. Poljedelstvo je omejeno, glavne \xc5\xbeivali pa so govedo in koze._NEWLINE_Kot je povzela lokalna krajinska organizacija Burrenbeo Trust, tradicionalni lokalni sistem govedoreje \xc2\xbbvklju\xc4\x8duje izkori\xc5\xa1\xc4\x8danje nenavadnih lastnosti, ki jih ponuja geolo\xc5\xa1ka sestava apnenca v regiji. Do nedavnega so se hudo domorodne pasme goveda uporabljale za pa\xc5\xa1o na vi\xc5\xa1avskih travnikih med oktobrom in aprilom, kar zahteva le malo prehranjevalnega dodatka pred njihovo premestitvijo na druge pa\xc5\xa1nike\xc2\xab\xc2\xa0. Take kmetijske metode tudi varujejo krajino.\n_START_SECTION_\nBurrenLIFE\n_START_PARAGRAPH_\nProgram BurrenLIFE, ki ga je usklajeval geopark, je v odgovor na premalo pa\xc5\xa1e, izgube reje in upravljanje zemlji\xc5\xa1\xc4\x8d ter opu\xc5\xa1\xc4\x8danje in utrditev kmetij uvedla novo trajnostno kmetijsko pobudo.  Za\xc4\x8delo se je z 20 kmetijami, ki predstavljajo pestrost lokalnega kmetijstva, za katere je bil oblikovan poseben na\xc4\x8drt stro\xc5\xa1kovnih ukrepov. Po uveljavitvi je bila pobuda raz\xc5\xa1irjena na 320 kmetov v dveh fazah, pri\xc4\x8dakuje pa se, da se bo v zadnji fazi pridru\xc5\xbeilo \xc5\xa1e 130. Obi\xc4\x8dajna priporo\xc4\x8dila so vklju\xc4\x8devala \xc4\x8di\xc5\xa1\xc4\x8denje zarasti, obnovo suhozidov, zmanj\xc5\xa1anje porabe sila\xc5\xbee in vrnitev zimske pa\xc5\xa1e.\n_START_SECTION_\nOznake\n_START_PARAGRAPH_\nVe\xc4\x8dina Burrna je danes posebno obmo\xc4\x8dje ohranjanja, vklju\xc4\x8dno s skoraj vsem vi\xc5\xa1avjem ter veliko ni\xc5\xbeavja in severnih obal. Obmo\xc4\x8dja so znanstvenega pomena in obmo\xc4\x8dja naravne dedi\xc5\xa1\xc4\x8dine.\n_START_SECTION_\nGeopark\n_START_PARAGRAPH_\nGeopark Burren in Moherski klifi je bil ustanovljen leta 2011 na podlagi prej\xc5\xa1njih dejavnosti skupnosti in lokalnih oblasti in je del mre\xc5\xbee Global Geoparks (GGN), ki ga je Unesco priznal istega leta. Upravlja ga ob\xc4\x8dinski svet Clara, ki ga podpira Failte Ireland in Geolo\xc5\xa1ki zavod Irske . Meja geoparka se razteza od bli\xc5\xbeine New Quaya v zalivu Galway, jugovzhodno do obmo\xc4\x8dja Tubber, nato proti jugozahodu do Corrofina, nato pa pribli\xc5\xbeno zahodno do Doolina in vklju\xc4\x8duje obalni pas z Moherskimi klifi. Geopark podpira izobra\xc5\xbeevanje in vklju\xc4\x8devanje skupnosti ter trajnostni turizem in drug razvoj ter zaposluje geologa s polnim delovnim \xc4\x8dasom.\n_START_SECTION_\nNarodni park\n_START_PARAGRAPH_\nNarodni park Burren je eden od \xc5\xa1estih narodnih parkov v dr\xc5\xbeavi. Ob skromnem delu jugovzhodnega Burrna, pribli\xc5\xbeno 1500 hektarjev, je sestavljen iz zemlji\xc5\xa1\xc4\x8d, ki jih je irska vlada kupila za ohranjanje. Narodni park ima trenutno informacijsko to\xc4\x8dko v Corofinu. Povezan je tudi z obmo\xc4\x8djem ohranjanja na bli\xc5\xbenjem Dromore Woodu.\n_START_SECTION_\n\xc5\xa0port in prosti \xc4\x8das\n_START_PARAGRAPH_\n\xc5\xa0tevilne apnen\xc4\x8daste pe\xc4\x8dine, zlasti morske na Ailladieju, so pri plezalcih zelo priljubljene. Na tem obmo\xc4\x8dju je veliko jam, zlasti Pollnagollum. Doolin je priljubljen bazni tabor za jamarje in je sede\xc5\xbe ene od dveh glavnih jamarskih re\xc5\xa1evalnih organizacij Irske._NEWLINE_Burren je priljubljen pri pohodnikih, zanimivi sta predvsem Burrenska pot (Burren Way), za katero se potrebuje pet dni, in Obalna pot ob Moherskih klifih z 18 kilometri._NEWLINE_Burren ima tudi \xc5\xa1tevilne lokalne klube, kot je Gaelic Athletic Association, nogometne klube in druge \xc5\xa1portne skupine. Krajina je izziv za golf klube, ki so v bli\xc5\xbeini Gorta in Lahincha.'